CELEX: 32019D1217
Language: bg
Date: 2019-07-17 00:00:00
Title: Решение за изпълнение (ЕС) 2019/1217 на Комисията от 17 юли 2019 година относно хармонизираните стандарти за личните предпазни средства за плаване — спасителни жилетки, изготвени в подкрепа на Директива 89/686/ЕИО на Съвета (Текст от значение за ЕИП.)

18.7.2019   
               
               
                  BG
               
               
                  Официален вестник на Европейския съюз
               
               
                  L 192/32
               
            
         РЕШЕНИЕ ЗА ИЗПЪЛНЕНИЕ (ЕС) 2019/1217 НА КОМИСИЯТА
         от 17 юли 2019 година
         относно хармонизираните стандарти за личните предпазни средства за плаване — спасителни жилетки, изготвени в подкрепа на Директива 89/686/ЕИО на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 11, параграф 1, буква б) от него,
         като има предвид, че:
         
                     (1)
                  
                  
                     Съгласно член 5, параграф 2 от Директива 89/686/ЕИО на Съвета (2) държавите членки трябва да приемат, че личните предпазни средства (ЛПС), посочени в член 8, параграф 2, отговарят на основните изисквания от член 3, ако върху тях е нанесена маркировката на ЕО, за които производителят е в състояние при поискване да представи не само декларацията по член 12, но и сертификата, издаден от органа, на който е дадена нотификация в съответствие с член 9, удостоверяващ изпълнението на съответните национални стандарти, транспониращи хармонизираните стандарти, оценени на ниво изследване на типа ЕО в съответствие с първо тире на член 10, параграф 4, букви а) и б).
                  
               
                     (2)
                  
                  
                     През септември 2014 г. Швеция представи официално възражение във връзка с стандарти EN ISO 12402-2:2006 „Лични предпазни средства за плаване. Част 2: Спасителни жилетки, ниво на изпълнение 275. Изисквания за безопасност (ISO 12402-2:2006)“, изменен с EN ISO 12402-2:2006/A1:2010, EN ISO 12402-3:2006 „Лични предпазни средства за плаване. Част 3: Спасителни жилетки, ниво на изпълнение 150. Изисквания за безопасност (ISO 12402-3:2006)“, изменен с EN ISO 12402-3:2006/A1:2010, и EN ISO 12402-4:2006 „Лични предпазни средства за плаване. Част 4: Спасителни жилетки, ниво на изпълнение 100. Изисквания за безопасност (ISO 12402-4:2006)“, изменен с EN ISO 12402-4:2006/A1:2010. Към момента на представяне на възражението данните на стандартите бяха публикувани в Съобщение на Комисията във връзка с прилагането на Директива на Съвета 89/686/ЕИО за сближаване на законодателствата на държавите членки относно личните предпазни средства (3) от 11 април 2014 г. За последен път стандартите бяха публикувани в Съобщение на Комисията във връзка с прилагането на Директива на Съвета 89/686/ЕИО за сближаване на законодателствата на държавите членки относно личните предпазни средства (4) от 27 март 2018 г. Съгласно посоченото съобщение съответните хармонизирани стандарти продължават да осигуряват презумпция за съответствие само с Директива 89/686/ЕИО и то единствено до 20 април 2019 г. Тази презумпция за съответствие с Директива 89/686/ЕИО ще престане да е валидна от 21 април 2019 г. нататък. Освен това съгласно член 47, параграф 1 от Регламент (ЕС) 2016/425 на Европейския парламент и на Съвета (5) държавите членки не възпрепятстват предоставянето на пазара на продукти в обхвата на Директива 89/686/ЕИО, които са в съответствие с посочената директива и са пуснати на пазара преди 21 април 2019 г.
                  
               
                     (3)
                  
                  
                     Основанието за официалното възражение беше предполагаемо несъответствие на посочените стандарти с основните изисквания за здраве и безопасност от приложение II към Директива 89/686/ЕИО, по-конкретно от точка 1.1.1 за принципите на разработване — ергономика, от точка 1.2.1 за безвредността на ЛПС — липса на рискове и други присъщи недостатъци, и от точка 3.4 за предотвратяването на удавяне (спасителни жилетки, наръкавници и спасителни костюми) по отношение на надуваемите спасителни жилетки.
                  
               
                     (4)
                  
                  
                     Официалното възражение на Швеция се отнася за трудова злополука, при която надуваема спасителна жилетка, оборудвана с автоматично устройство за надуване, която носил работник, паднал в студена вода, не се надула. При разследването, проведено от шведския орган за трудовата среда, се заключи, че спасителната жилетка не се е надула, тъй като газовият пълнител се е отделил частично и се е разместил поради движението на тялото, фактори на заобикалящата среда и операциите при употребата на жилетката. Ако газовият пълнител се отдели, надуваемата спасителна жилетка не е вече безопасна и не запазва предпазните си качества при употреба, поради което продуктът не осигурява повече защита срещу риска от удавяне. Шведският орган за трудовата среда съобщи за други злополуки или инциденти с професионални ползватели и потребители и бяха също така открити разхлабени или отделени газови пълнители в няколко други надуваеми спасителни жилетки. Освен това беше установено, че някои марки надуваеми спасителни жилетки нямат индикатор, поради което при употреба няма яснота дали продуктът е безопасен за използване, или, ако надуваемата спасителна жилетка е оборудвана с индикатор, той не е видим за ползвателя при употреба в резултат на положението му върху спасителната жилетка.
                  
               
                     (5)
                  
                  
                     Вследствие на това Швеция установи недостатък в горепосочените хармонизирани стандарти. Недостатъкът се състои в липсата на изисквания, за да се гарантира, че газовият пълнител на надуваемата спасителна жилетка не се отделя, нито размества при употреба, при което продуктът губи предпазните си качества, по-конкретно когато ползвателят е изложен на риск от удавяне. При липса на такива изисквания не може да се гарантира, че се запазва предпазната функция на надуваемата спасителна жилетка при всички предвидими условия на употреба и предвидимо поведение на ползвателя, независимо дали се касае за лична или професионална употреба.
                  
               
                     (6)
                  
                  
                     Технически комитет 162 на Европейския комитет за стандартизация (CEN) („CEN/TC 162“) реагира на официалното възражение, представено от Швеция, като заяви, че съобщената злополука не се дължи на недостатък в съответните хармонизирани стандарти. Според неговата оценка отделянето на газовия пълнител се дължи на грешка при разработването на надуваемата спасителна жилетка, която не е установена преди пускането на продукта на пазара. Ако е била извършена подходяща оценка на риска, съчетана с обучение и указания за поддръжка за ползвателите, спасителната жилетка е щяла да има различно и усъвършенствано устройство за надуване, за да се предотвратят злополуките.
                  
               
                     (7)
                  
                  
                     Швеция отговори на представената от CEN/TC 162 информация, като заяви, че проблемът не се дължи на грешка при разработването на надуваемата спасителна жилетка, тъй като тя е разработена съгласно съответните клаузи от посочените хармонизирани стандарти. Тя потвърди мнението си, че проблемът произтича от липсата на конкретни изисквания в тези стандарти с оглед на заключването, за да се предотврати отделянето или разхлабването на газовия пълнител при употреба, вследствие на което надуваемата спасителна жилетка не осигурява защита срещу удавяне.
                  
               
                     (8)
                  
                  
                     След като разгледа хармонизирани стандарти EN ISO 12402-2:2006, изменен с EN ISO 12402-2:2006/A1:2010, EN ISO 12402-3:2006, изменен с EN ISO 12402-3:2006/A1:2010, и EN ISO 12402-4:2006, изменен с EN ISO 12402-4:2006/A1:2010, заедно с представителите на държавите членки и заинтересованите страни в рамките на работната група по личните предпазни средства, Комисията заключи, че клаузите на тези хармонизирани стандарти, с които се цели да се обхванат основните изисквания за здраве и безопасност от точка 1.1.1 за принципите на разработване — ергономика, от точка 1.2.1 за безвредността на ЛПС — липса на рискове и други присъщи недостатъци, и от точка 3.4 за предотвратяването на удавяне (спасителни жилетки, наръкавници и спасителни костюми), съдържащи се в приложение II към Директива 89/686/ЕИО, не осигуряват подходящо решение на свързаните рискове, по-специално на риска от удавяне при надуваемите спасителни жилетки. В действителност съответните хармонизирани стандарти не съдържат конкретни изисквания за гарантиране на правилното функциониране на устройството за надуване при всички предвидими условия на употреба и предвидимо поведение на ползвателя, за да се осигури подходяща защита срещу риска от удавяне. Поради това се констатира, че продуктите, разработени и произведени съгласно тези стандарти, все още причиняват злополуки и инциденти с професионални ползватели и потребители.
                  
               
                     (9)
                  
                  
                     Независимо от това Комисията счита, че останалите клаузи от съответните хармонизирани стандарти, които не са предмет на официално възражение, продължават да са валидни и осигуряват презумпция за съответствие с основните изисквания за здраве и безопасност от Директива 89/686/ЕИО, които тези клаузи целят да обхванат.
                  
               
                     (10)
                  
                  
                     Предвид гореизложените съображения данните на хармонизираните стандарти EN ISO 12402-2:2006, изменен с EN ISO 12402-2:2006/A1:2010, EN ISO 12402-3:2006, изменен с EN ISO 12402-3:2006/A1:2010, и EN ISO 12402-4:2006, изменен с EN ISO 12402-4:2006/A1:2010, публикувани в Съобщение на Комисията във връзка с прилагането на Директива на Съвета 89/686/ЕИО за сближаване на законодателствата на държавите членки относно личните предпазни средства от 27 март 2018 г., следва да останат с ограничение в Официален вестник на Европейския съюз. Ограничението следва да изключи конкретните клаузи от тези стандарти, с които се цели да се обхванат основните изисквания за здраве и безопасност от точка 1.1.1 за принципите на разработване — ергономика, от точка 1.2.1 за безвредността на ЛПС — липса на рискове и други присъщи недостатъци, и от точка 3.4 за предотвратяването на удавяне (спасителни жилетки, наръкавници и спасителни костюми), съдържащи се в приложение II към Директива 89/686/ЕИО.
                  
               
                     (11)
                  
                  
                     За да може ограничението да се прилага възможно най-скоро, настоящото решение следва да влезе в сила в деня на публикуването му в Официален вестник на Европейския съюз.
                     
                  
               
                     (12)
                  
                  
                     Мерките, предвидени в настоящото решение, са в съответствие със становището на комитета по стандартите, създаден по силата на член 22 от Регламент (ЕС) № 1025/2012,
                  
               ПРИЕ НАСТОЯЩОТО РЕШЕНИЕ:
         
            Член 1
            Данните на хармонизираните стандарти за личните предпазни средства за плаване — спасителни жилетки, които са изготвени в подкрепа на Директива 89/686/ЕИО, са посочени в приложението към настоящото решение и са публикувани в Съобщение на Комисията във връзка с прилагането на Директива на Съвета 89/686/ЕИО за сближаване на законодателствата на държавите членки относно личните предпазни средства от 27 март 2018 г., остават с ограничение в Официален вестник на Европейския съюз.
            
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
            
         
         
            Съставено в Брюксел на 17 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 316, 14.11.2012 г., стр. 12.
         
            (2)  Директива 89/686/ЕИО на Съвета от 21 декември 1989 г. относно сближаване на законодателствата на държавите членки в областта на личните предпазни средства (ЛПС) (ОВ L 399, 30.12.1989 г., стр. 18).
         
            (3)  ОВ C 110, 11.4.2014 г., стр. 77.
         
            (4)  ОВ C 113, 27.3.2018 г., стр. 3.
         
            (5)  Регламент (ЕС) 2016/425 на Европейския парламент и на Съвета от 9 март 2016 година относно личните предпазни средства и за отмяна на Директива 89/686/ЕИО на Съвета (ОВ L 81, 31.3.2016 г., стр. 51).
      
      
         
            ПРИЛОЖЕНИЕ
            
               Списък с данните на хармонизираните стандарти, които остават с ограничение в Официален вестник на Европейския съюз.
               
            
            
                        №
                     
                     
                        Данни на стандарта
                     
                  
                        1.
                     
                     
                        EN ISO 12402-4:2006
                        „Лични предпазни средства за плаване. Част 2: Спасителни жилетки, ниво на изпълнение 275. Изисквания за безопасност (ISO 12402-2:2006)“
                        EN ISO 12402-2:2006/A1:2010
                     
                  
                        2.
                     
                     
                        EN ISO 12402-3:2006
                        „Лични предпазни средства за плаване. Част 3: Спасителни жилетки, ниво на изпълнение 150. Изисквания за безопасност (ISO 12402-3:2006)“
                        EN ISO 12402-3:2006/A1:2010
                     
                  
                        3.
                     
                     
                        EN ISO 12402-4:2006
                        „Лични предпазни средства за плаване. Част 4: Спасителни жилетки, ниво на изпълнение 100. Изисквания за безопасност (ISO 12402-4:2006)“
                        EN ISO 12402-4:2006/A1:2010
                     
                  
               Забележка: данните на посочените в таблицата хармонизирани стандарти остават в Официален вестник на Европейския съюз със следното ограничение:
            
                        а)
                     
                     
                        прилагането на клаузи 5.6.1.1, 5.6.1.2 и 5.6.1.4 от всеки от стандартите не осигурява презумпция за съответствие с основното изискване за здраве и безопасност от точка 1.1.1 от приложение II към Директива 89/686/ЕИО;
                     
                  
                        б)
                     
                     
                        прилагането на клаузи 5.3.2, 5.3.3, 5.6.1.3, 5.6.1.6 и 5.6.1.7 от всеки от стандартите не осигурява презумпция за съответствие с основното изискване за здраве и безопасност от точка 1.2.1 от приложение II към Директива 89/686/ЕИО;
                     
                  
                        в)
                     
                     
                        прилагането на клаузи 5.2, 5.3.1, 5.3.3, 5.3.4 и 5.6.2.5 от всеки от стандартите не осигурява презумпция за съответствие с основното изискване за здраве и безопасност от точка 3.4 от приложение II към Директива 89/686/ЕИО.